Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 178/02)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„Conca de Barberá“

PDO-ES-A1422-AM03

Teate esitamise kuupäev: 22. veebruar 2021

HEAKSKIIDETUD MUUDATUSE KIRJELDUS JA PÕHJUSED

1. Vea parandamine organoleptilises kirjelduses

KIRJELDUS

Organoleptiliste omaduste punktis on vaadeldud kahte liiki kvaliteetvahuveine (valget ja roosat). Nüüd on lisatud ka punase vahuveini organoleptiline kirjeldus, kuna omal ajal jäi see ekslikult lisamata.

Sellega on muudetud tootespetsifikaadi punkti 2 ja koonddokumendi punkti 4.

Tegemist on väikse muudatusega, kuna see ei liigitu ühekski delegeeritud määruse (EL) 2019/33 (millega täiendatakse määrust (EL) nr 1308/2013) artikli 14 lõikes 1 käsitletud muudatuseks.

PÕHJENDUS

Sellega soovitakse parandada viga, kuna tootespetsifikaadis on punane vahuvein, kuid ei ole kirjeldatud selle organoleptilisi omadusi.

2. Alkoholisisalduse muutmine

KIRJELDUS

Veinikategooria puhul on jäetud välja suurim tegelik alkoholisisaldus.

Üksnes sordist 'Trepat' valmistatud punaste veinide puhul on vähendatud tegelikku alkoholisisaldust ja üldalkoholisisalduse miinimummäära.

Mõlemad muudatused puudutavad tootespetsifikaadi punkti 2. Esimene neist ei puuduta koonddokumenti ja teisega on muudetud selle punkti 4.

Tegemist on väikeste muudatustega, kuna need ei liigitu ühekski delegeeritud määruse (EL) 2019/33 (millega täiendatakse määrust (EL) nr 1308/2013) artikli 14 lõikes 1 käsitletud muudatuseks.

PÕHJENDUS

Kliimamuutuste tõttu on tavaline, et iga aastaga on üha soojem ja kuivem, mistõttu veinide üldhappesus väheneb ning alkoholisisaldus suureneb. Selle tõttu on viinamarjakesta ja -seemnete fenoolne küpsemine ajaliselt nihkes, mille tulemuseks on viljaliha suur suhkrusisaldus saagikoristuse ajal ja sellest tulenev suurem alkoholisisaldus veinis, ning seetõttu on suurim tegelik alkoholisisaldus välja jäetud.

Kuna viinamarjasordile 'Trepat' on iseloomulik hele värvus ja väike alkoholisisaldus, on viimastel aastatel punaste veinide valmistamisel olnud raske saavutada minimaalset alkoholisisaldust.

Seetõttu on muudetud alkoholisisaldust, et kohandada kaitstud päritolunimetusega veinid kliimamuutustega ning sellega tagada kaitstud päritolunimetusega veinidele „Conca de Barberà“ iseloomulikud omadused ja eripära.

3. Istutustiheduse piirangute kaotamine

KIRJELDUS

Välja on jäetud viinapuude istutustiheduse piirangud.

Sellega on muudetud tootespetsifikaadi punkti 3 ja koonddokumendi punkti 5.

Tegemist on väikse muudatusega, kuna see ei liigitu ühekski delegeeritud määruse (EL) 2019/33 (millega täiendatakse määrust (EL) nr 1308/2013) artikli 14 lõikes 1 käsitletud muudatuseks.

PÕHJENDUS

Kliimamuutuste ja uute viljelusmeetodite tõttu tuleb viinapuid edaspidi istutada praegusest erineva tihedusega. Seni on kehtinud vahemik 2 000 – 4 500 viinapuud hektari kohta.

Siiski leitakse, et tootespetsifikaadis kindlaksmääratud ja reguleeritud saagikusega (kg/ha) on juba kehtestatud piisav kontroll, ning peetakse asjakohaseks jätta välja istutustiheduse piirang.

4. Vea parandamine seose kirjelduses

KIRJELDUS

Kõigi kaitstud päritolunimetusega hõlmatud viinamarjasaaduste kategooriate puhul puudus kohustuslik põhjusliku seose kirjeldus. Seetõttu on see viga seose sõnastuses parandatud.

Sellega on muudetud tootespetsifikaadi punkti 7 ja koonddokumendi punkti 8.

Tegemist on väikse muudatusega, kuna sellega ei ole muudetud seost, vaid on lihtsalt täiendatud seda kirjeldavat sõnastust. Seega ei ole tegemist delegeeritud määruse (EL) 2019/33 (millega täiendatakse määrust (EL) nr 1308/2013) artikli 14 lõikes 1 käsitletud muudatusega.

PÕHJENDUS

Muudatusega soovitakse parandada viga, kuna seost tuleb põhjendada iga tootekategooria puhul.

KOONDDOKUMENT

1. Nimi (nimed)

Conca de Barberá

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

3. Liköörvein

5. Kvaliteetvahuvein

8. Poolvahuvein

4. Veini(de) kirjeldus

1. Valge vein ja roosa vein

LÜHIKE TEKSTILINE KIRJELDUS

Veine saadakse üksnes värskete purustatud või purustamata viinamarjade või viinamarjavirde täielikul või osalisel alkoholkääritamisel.

Valge vein. Värvus varieerub rohekast kahvatukollasest sügavate kuldsete toonideni. Selged ja sillerdavad, hägususeta. Ülekaalus on esmased aroomid. Maitselt kerged ja värsked, kui tegemist on noore veiniga.

Roosa vein. Värvus varieerub olenevalt laagerdumisajast lillakate varjunditega erepunasest ja sibulakoorepunasest oranžikate toonideni. Puhta lõhnaga, milles on tunda jõulisi lillenüansse ja/või värskeid puuviljanoote, puitvaadis laagerdunud veinide puhul võib tunda ka vanillinoote.

Maksimaalne vääveldioksiidisisaldus: 200 milligrammi liitri kohta, kui suhkrusisaldus jääb alla 5 grammi liitri kohta, ja 250 milligrammi liitri kohta, kui suhkrusisaldus on vähemalt 5 grammi liitri kohta

Maksimaalne lenduvate hapete sisaldus laagerdunud veinides: 15 milliekvivalenti liitri kohta

* Nende näitajate piirmäärade kohta, mida ei ole siin käsitletud, kehtivad asjakohased ühenduse õigusaktid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

–

Minimaalne tegelik alkoholisisaldus (mahuprotsentides)

10,5

Minimaalne üldhappesus

3,5 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta)

10

Maksimaalne vääveldioksiidi üldsisaldus (milligrammides liitri kohta)

–

2. Punane vein

LÜHIKE TEKSTILINE KIRJELDUS

Veine saadakse üksnes värskete purustatud või purustamata viinamarjade või viinamarjavirde täielikul või osalisel alkoholkääritamisel. Värvus võib varieeruda äärtest lillakalt helklevast sügavast kirsipunasest kuni ookrikarva helgiga rubiinpunase toonini. Veinil on puhas ja jõuline lõhn, milles on selgelt tunda värskete puuviljade noote, ning olenevalt puitvaadis laagerdumise ajast lisanduvad vanilli-, röstimis- ja vürtsinüansid.

Maksimaalne vääveldioksiidisisaldus: 150 milligrammi liitri kohta, kui suhkrusisaldus jääb alla 5 grammi liitri kohta, ja 200 milligrammi liitri kohta, kui suhkrusisaldus on vähemalt 5 grammi liitri kohta.

Maksimaalne lenduvate hapete sisaldus võib ületada 1 milliekvivalenti liitri kohta iga alkoholiühiku kohta, mis ületab 11 mahuprotsenti, ja iga laagerdumisaasta kohta, ületamata 20 milliekvivalenti liitri kohta.

Üksnes sordist 'Trepat' valmistatud punaste veinide tegelik alkoholisisaldus ja üldalkoholisisaldus peavad olema vähemalt 11 mahuprotsenti.

* Nende näitajate piirmäärade kohta, mida ei ole siin käsitletud, kehtivad asjakohased ühenduse õigusaktid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

–

Minimaalne tegelik alkoholisisaldus (mahuprotsentides)

11,5

Minimaalne üldhappesus

3,5 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta)

13,33

Maksimaalne vääveldioksiidi üldsisaldus (milligrammides liitri kohta)

–

3. Liköörvein

LÜHIKE TEKSTILINE KIRJELDUS

Nende veinide värvigamma on väga rikkalik, varieerudes tuunjamatest ja sügavamatest toonidest kuni valgete ja punaste veinide nüansirohkemate toonideni, saavutades olenevalt laagerdumisajast isegi merevaigukarva varjundi. Veinid on kergelt soojad. Puitvaadis laagerdumata veinide lõhnas on tunda puuviljanüansse ning laagerdunud veinides on tunda aldehüüdi- ja pähklinoote. Maitselt mahedad, täidlased ja püsiva järelmaitsega.

Maksimaalne vääveldioksiidisisaldus: 150 milligrammi liitri kohta, kui suhkrusisaldus jääb alla 5 grammi liitri kohta, ja 200 milligrammi liitri kohta, kui suhkrusisaldus on vähemalt 5 grammi liitri kohta.

* Nende näitajate piirmäärade kohta, mida ei ole siin käsitletud, kehtivad asjakohased ühenduse õigusaktid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

–

Minimaalne tegelik alkoholisisaldus (mahuprotsentides)

15

Minimaalne üldhappesus

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta)

–

Maksimaalne vääveldioksiidi üldsisaldus (milligrammides liitri kohta)

–

4. Kvaliteetvahuvein

LÜHIKE TEKSTILINE KIRJELDUS

Värvus on iseloomulik vastavalt valgele, roosale või punasele veinile. Lõhnas on tunda värskeid ja valmistamisel kasutatud viinamarjasordile omaseid noote. Maitselt värsked, sametised ja heas tasakaalus.

* Nende näitajate piirmäärade kohta, mida ei ole siin käsitletud, kehtivad asjakohased ühenduse õigusaktid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

–

Minimaalne tegelik alkoholisisaldus (mahuprotsentides)

10,5

Minimaalne üldhappesus

3,5 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta)

10

Maksimaalne vääveldioksiidi üldsisaldus (milligrammides liitri kohta)

185

5. Poolvahuvein

LÜHIKE TEKSTILINE KIRJELDUS

Värvus on sama, nagu on kirjeldatud valge ja/või roosa veini puhul, kuid lisatud on süsinikdioksiidi. Puhta lõhnaga, milles on tunda puuvilja- ja/või lillenüansse. Maitse on tasakaalus ja värske ning tekitab süsinikdioksiidi eraldumise tõttu suus kerge kõdituse.

Maksimaalne vääveldioksiidisisaldus: 200 milligrammi liitri kohta (valged ja roosad veinid) ning 150 milligrammi liitri kohta (punased veinid), kui suhkrusisaldus jääb alla 5 grammi liitri kohta; 250 milligrammi liitri kohta (valged ja roosad veinid) ning 200 milligrammi liitri kohta (punased veinid), kui suhkrusisaldus on vähemalt 5 grammi liitri kohta.

* Nende näitajate piirmäärade kohta, mida ei ole siin käsitletud, kehtivad asjakohased ühenduse õigusaktid.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides)

–

Minimaalne tegelik alkoholisisaldus (mahuprotsentides)

10,5

Minimaalne üldhappesus

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta)

–

Maksimaalne vääveldioksiidi üldsisaldus (milligrammides liitri kohta)

–

5. Veinivalmistustavad

5.1. Veinivalmistuse eritavad

Veinivalmistamisele kohaldatavad piirangud

Saaki peab koristama väga hoolikalt. Kaitstud päritolunimetusega veinide valmistamiseks kasutatakse ainult neid viinamarju, mis on piisavalt küpsed, et saada veine, mille naturaalne alkoholisisaldus on vähemalt 9 mahuprotsenti. Saagikus ei tohi ületada 70 liitrit veinivirret või veini 100 kilogrammi koristatud viinamarjade kohta.

5.2. Suurim saagikus

12 000 kilogrammi viinamarju hektari kohta

84 hektoliitrit hektari kohta

6. Määratletud geograafiline piirkond

See hõlmab viinamarjaistandusi, mis asuvad järgmistes omavalitsusüksustes või geograafilistes piirkondades:

Barberà de la Conca

Blancafort

Conesa

L’Espluga de Francolí

Forès

Montblanc

Pira

Rocafort de Queralt

Sarral

Senan

Solivella

Vallclara

Vilaverd

Vimbodí

Vilanova de Pradese omavalitsusüksuses katastriüksused 11, 16, 20, 21 ja katastriüksuse 10 maatükk nr 23.

Cabra del Campi omavalitsusüksuses katastriüksus 1, maatükid 13, 15, 18, 28, 29, 34, 66 ja 77; katastriüksus 4, maatükid 35 ja 51.

Aiguamúrcia omavalitsusüksuses katastriüksus 35, maatükk 14; katastriüksus 36, maatükk 1; katastriüksus 41, maatükk 13.

Eespool nimetatud Cabra del Campi ja Aiguamúrcia omavalitsusüksustesse kuuluvad maatükid paiknevad väljaspool kaitstud päritolunimetusega „Conca de Barberà“ hõlmatud piirkonda, kuid ajalooliselt kuuluvad need Barberà de la Conca põllumajandusliku veinitehase (SCCL) liikmetele ja/või äriühingu Bodegas Concavins, SA tarnijatele ning neil maadel kasvatatud viinamarju võib seega kasutada kaitstud päritolunimetusega veinide „Conca de Barberà“ valmistamiseks, kui ühtlasi on täidetud järgmised tingimused:

— eespool osutatud maatükkidelt pärit viinamarju on kasutatud mainitud veinitehastes enne 1. jaanuarit 1989;

— kõnealune luba kehtib tingimusel, et kõnealuste viinamarjaistanduste omanikud on praegused omanikud või nende otsesed järeltulijad, ja seda käsitatakse individuaalse loana, mida kontrollitakse igal juhul eraldi.

7. Peamised veiniviinamarjasordid

MACABEO – VIURA

TEMPRANILLO – ULL DE LLEBRE

TREPAT

8. Seos(t)e kirjeldus

8.1. Vein

Vahemereline üleminekukliima koos Tarragona rannikuala maheda ilmastiku, Lleida piirkondade mandrilise kliima ning päeva- ja öötemperatuuri märkimisväärse kõikumisega soodustab eristuva kvaliteediga toodangu saamist ning annab tulemuseks peene puuviljase lõhnanüansiga ja mõõduka alkoholisisaldusega kerged valged veinid. Kerged roosad veinid on tänu mõõdukale happesusele puuviljased ja värsked. Noored punased veinid on mahedad, kerged ja maitsekad. Punased laagerdunud veinid on täidlasemad, neile on iseloomulik nüansirohke lõhnabukett ja püsiv järelmaitse.

Conca de Barberà piirkonna saviliiv- ja liivsavimullad annavad täidluse ning struktuuri nii valgetele kui ka roosadele ja punastele veinidele. Jõeterrassid muudavad valged ja roosad veinid pehmemaks ning kiltkivipinnas, milles leidub rohkelt llicorella-mulda, annab punastele veinidele värvi ja struktuuri.

8.2. Kvaliteetvahuveinid ja poolvahuveinid

Conca de Barberà piirkonnale kõige iseloomulikumad mullad on savi-lubjakivimullad, mis annavad täidlust ja struktuuri nii vahuveinidele kui ka poolvahuveinidele. Jõeterrassid muudavad veinid pehmemaks.

8.3. Liköörvein

Piirkonna kiltkivimullad lisavad liköörveinidele värvi ja struktuuri.

9. Muud olulised tingimused (pakendamine, märgistamine, muud nõuded)

Õigusraamistik

riigisisesed õigusaktid

Lisatingimuse liik

täiendavad märgistusnõuded

Tingimuse kirjeldus

Iga pakend tuleb märgistada kaitstud päritolunimetuse pitseriga ja pakendi kordumatu numbriga, mis antakse vastavalt veinipartiile, mida veinivalmistaja soovib pakendada.

Nimetuse „Conca de Barberà“ märkimiseks kasutatavate tähemärkide maksimumkõrgus on 4 mm ja märge Denominación de Origen (päritolunimetus) märgitakse poole väiksemalt.

Kohustuslikud märgistusandmed on järgmised:

— kohaliku omavalitsuse nimi, viidates villija või kaubasaatja andmetele;

— tegelik alkoholisisaldus mahuprotsentides, mis märgitakse kas täis- või poolprotsentides, millele järgneb lühend „% vol“;

— vajaduse korral märge sulfitite esinemise kohta villitud tootes;

— põllumajandus-, loomakasvatus-, kalandus-, toidu- ja keskkonnaametis veinitootjate registris registreerimise number;

— kui soovite märkida nime või ärinime kaubanimena, tuleb see paigutada samale väljale ning registreerida see enne enda nimele Hispaania patendi- ja kaubamärgiametis. Registreerimisest tuleb teavitada põllumajandus-, loomakasvatus-, kalandus-, toidu- ja keskkonnaameti veinitootjate registrit;

— partii number võib asuda mujal kui kohustuslike andmete väljal;

— sordinimi, kui veini valmistamisel on kasutatud vähemalt 85 % ulatuses selle sordi viinamarju;

— kuni kolme viinamarjasordi nimi, kui asjaomase veini valmistamisel on kasutatud ainult nimetatud sortide viinamarju, ja alati kahanevas järjekorras vastavalt viinamarjade osakaalule segus;

— kui sorte on üle kolme, võib need märkida mujal kui kohustuslike andmete väljal ja alati kahanevas järjekorras vastavalt sordi osakaalule segus;

— koristusaasta, kui vein on saadud vähemalt 85 % ulatuses viinamarjadest, mis on koristatud kirjelduses märgitud aastal;

— kui veinid tähistatakse viinamarjakasvataja või veinimõisa nimega, nõutakse, et vein pärineks sama viinamarjakasvataja istanduste saagist või tema mõisas registreeritud istanduste saagist ning oleks toodetud kas üksnes tema enda saadud saagist või tema mõisas.

Link tootespetsifikaadile

https://ja.cat/AlaP4

(1) ELT L 9, 11.1.2019, lk 2.